Srpska pravoslavna crkva je odlikovala Ordenom Svetog kralja Milutina, infektologa, predsednika Skupštine u Medijani i prvog čoveka niškog SPS Žarka Rankovića, kako kažu u Opštini, a naročito zbog toga što je uredio i opremio bogoslužbeni prostor na Infektivnoj klinici u Nišu.

Donedavni direktor Infektivne klinike u Nišu Žarko Ranković je, kako navode u obrazloženju Srpske pravoslavne crkve, nagrađen za "delatnu ljubav prema Svetoj majci Crkvi, naročito pokazanu uređenjem i opremanjem bogoslužbenog prostora na Infektivoj klinici Kliničkog centra u Nišu". Infektolog u penziji kaže da poštuje crkvu, veru i tradiciju; foto: Opština Medijana

Njegova Svetost Patrijarh srpski gospodin Irinej, koji je tada još bio episkop niški, imao je veliku želju, koju je podelio sa mnom, da se u sklopu Kliničkog centra Niš izgradi jedan molitveni prostor – paraklis, kako bi naši pacijenti i njihovi najmiliji mogli da se pomole Bogu - navodi Ranković.

Ranković kaže da je na Infektivnoj klinici bila jedna otvorena terasa koja nije služila ničemu, te je zamolio Oca Rašu da pogleda taj prostor i kaže da li bi bilo prikladno da se preuredi, što je kasnije i učinio.

Uz pomoć niške Opštine Medijana, čiji je sada predsednik Skupštine, pojašnjava, 2011. godine je Klinički centar u Nišu dobio jedini molitveni prostor.

Paraklis je osveštan 14. novembra 2011. godine, a Infektivna klinika u Nišu od te godine svakog 25. novembra slavi slavu Svetog Jovana Milostivog - dodaje Ranković.

Infektolog u penziji kaže da poštuje crkvu, veru i tradiciju, a naglašava da “ako čovek ne poštuje svoje, ne može ni tuđe”.

U Opštini Medijana kažu da je odluka da se Žarku Rankoviću dodeli Orden Svetog kralja Milutina doneta na sednici Sinoda Srpske pravoslavne crkve još 15. novembra prošle godine. Kažu i da je od jedan od retkih lekara u Srbiji koji je poneo ovo odlikovanje, koje se inače dodeljuje onima koji su se “dokazali kao ktitori i dobrotvori, s obzirom na to da je i sam Kralj Milutin bio veliki dobrotvor i zadužbinar”.